**EGYZŐKÖNYV**

**Készült:** Telki Község Képviselő-testületének 2016. február 8-án a Polgármesteri Hivatal tárgyalójában megtartott rendkívüli nyílt üléséről.

**Jelen vannak:**

Deltai Károly Polgármester

Móczár Gábor Alpolgármester

Fillinger Zsófia Képviselő

Földvári-Nagy László Képviselő

Szigeti Antal Képviselő

dr. Lack Mónika Jegyző

**Távolmaradását jelezte:**

Halász Terézia Képviselő

dr. Vida Rolland Képviselő

**Deltai Károly Polgármester** köszönti a testület tagjait és a megjelenteket. Megállapítja, hogy a Képviselő testület határozatképes 5 fő képviselő van jelen, az ülést megnyitja.

Telki Község Képviselő-testülete (egyhangú szavazattal - 5 fő képviselő volt jelen a szavazáskor) határozathozatal mellőzésével az alábbi napirendet fogadta el:

Napirend

1./ Telki Településszerkezeti Tervévek és Helyi Építési Szabályzat továbbtervezési irányának meghatározásáról szóló határozathozatal

**Előadó:** Polgármester

2./Telki Óvoda nyári nyitvatartási rendjéről

**Előadó:** Polgármester

3./ A 2016/2017-es nevelési évben az óvodai beiratkozás időpontjának meghatározásáról

**Előadó:** Polgármester

4./ Tájékoztató a Norvég Alap által finanszírozott „Önkormányzati szerepvállalás ösztönzése az innovatív társadalomszervezés és közszolgáltatások nyújtása területén élhetőbb települések kialakítása érdekében” című pályázat ismételt megnyitásáról

**Előadó:** Polgármester

5./ Állásfoglalás a kötelező betelepítési kvóta tárgyában

**Előadó:** Alpolgármester

**Napirendek tárgyalása**

**1./ Telki Településszerkezeti Tervévek és Helyi Építési Szabályzat továbbtervezési irányának meghatározásáról szóló határozathozatal**

**Előadó:** Polgármester

*Az előterjesztés a jegyzőkönyv melléklete.*

**Deltai Károly Polgármester:** Az előző ülésen nem hoztunk döntést, de a tervezői javaslatot mindenki elfogadta.

**Fillinger Zsófia Képviselő**: Az állattartással kapcsolatos rész hiányzik az előterjesztésből.

**dr. Lack Mónika Jegyző**: Én vettem ki az anyagól, de a HÉSZ kezelni fogja az állattartással kapcsolatos szabályokat, de szerepelhet benne.

**Deltai Károly Polgármester:** A szőlősgazdák panaszt tettek az előforduló terménylopások garázdaság miatt, szerintem vegyük ki azt, hogy csak szüreti időszakon kívül lehessen a területen átjárni.

**Szigeti Antal Képviselő:** Kérem, hogy szerepeljen benne, hogy amennyiben a módosítás magántulajdonú ingatlant is érint ott az érintett ingatlantulajdonossal egyeztetni kell, nem szeretném, ha olyan helyzetbe kerülnénk, mint, amire volt példa hasonló eset kapcsán, hogy sok pénzért kellett újra módosítani a terveket.

Deltai Károly Polgármester kiegészített határozati javaslatot teszi fel szavazásra.

A Képviselő testület 5 igen szavazattal egyhangúan az alábbi határozatot hozta.

**Telki község**

**Képviselő-testülete**

**11/2016. (II. 08.) Öh. számú**

**Határozata**

**Telki Településszerkezeti Tervévek és Helyi Építési Szabályzat továbbtervezési irányának meghatározásáról szóló határozat hozatal**

Telki Község Önkormányzat Képviselő-testülete a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet 9. § (1) bekezdésében meghatározott jogkörében eljárva úgy dönt, hogy a továbbtervezés irányát a KASIB Mérnöki Manager Iroda Kft. által készített Telki község Településszerkezeti Terv (TSZT) című tervezői programjavaslatban foglaltak szerint az alábbiakban megfogalmazott irányok mentén fogadja el:

1. A szőlő területén létesíthető pincék és a szőlő feletti kiszolgáló út szabályozása

* A szőlő területén földdel borított pincék létesítése a földrészletek felső, nem szőlő művelési ágba tartozó sávban támogatott. Kizárólag csak földdel borított pince létesíthető a tájba illesztésre, telepítésre vonatkozóan kidolgozandó részletes szabályok (pl. oldalsó telekhatártól mért távolság, pince homlokzat max. szélessége, szín- és anyaghasználat, stb.) keretein belül.
* a területen meghatározott kerti építmények (pl. padok, asztalok) elhelyezhetők, egyéb felépítmények és kerítés nem létesíthető.
* A pincék létesítésének feltételeként a szabályozási terven a kialakult állapotnak megfelelő helyen jelölt közlekedési sáv gyalogos közhasználatának biztosítása érdekében az önkormányzat egyeztet a Hegyközséggel.

1. Erdő besorolások differenciálása

* A településsel határos erdők közjóléti besorolása a turisztikai fejlesztések előmozdítása érdekében előnyös, az átsorolási javaslat azonban összehangolandó a Pilisi Parkerdő új erdőtérképével (új közjóléti erdők kijelölése).

1. P+R parkolók létesítése

* A tervezői javaslatban szereplő három helyen - iskola környezetében, Pillangó utca szervizút mentén és a temetőtől a Hóvirág utca felé eső területrészen – a szükséges területek kijelölése célszerű. A Völgyrétre készült engedélyezési terv fentiek érdekében az érintett területsávban felülvizsgálandó.
* Törekedni kell rá, hogy a P+R parkolók 5 perces gyaloglási távolságon belül legyenek a tömegközlekedési megállóktól,

1. Körforgalmú csomópontok

* A 1103 jelű út mentén javasolt körforgalmú csomópontok helyigényének biztosítása szükséges, prioritása a Muskátli utcai, majd a Kórház fasornál tervezett csomópontnak van, a Lejtő utca mentén kialakítandó körforgalom kevésbé indokolt (helyigénye a Szerkezeti Tervben fenntartható).

1. MLSZ bővítési igényei

* Bővítési lehetőség Telki területén történő biztosítása települési érdek, többek között a szomszédos, elaprózódott tulajdonú külterület rendezése érdekében is. A szándék jelölendő a TSZT-ben.
* (Vt-Kt-R) építési övezet kiterjesztése korlátozott mennyiségben jelenleg nem időszerű.
* A Tűzép telep fennmaradása támogatott, a tervező által javasolt rekreációs (Vt-Kt-R) építési övezet kiterjesztése jelenleg nem időszerű.

1. Szennyvíztisztító bővítése

* Vizsgálni kell a kapacitásbővítés lehetőségét, az esetleges technológiaváltásról, a fejlesztés helyigényéről, figyelemmel a védőtávolságból adódó korlátokra.

1. Falusias lakó övezetek felülvizsgálata

* Vizsgálandó a falusias besorolás szükségessége, különös tekintettel a Rozmaring utca - Pipacs utca - Rózsa utca által határolt területen.

1. Víztározó tó

* Víztározó tó helyének kijelölése – mind a vízvisszatartás érdekében, mind a rekreációs lehetőségek céljából – elfogadható, de vizsgálni szükséges a folyamatos vízutánpótlás biztosításának lehetőségét.

9.Állattartás kérdése

* Az anyag vizsgálja meg és térjen ki az állattartás szabályozásának kérdésére

10.Egyéb

* Amennyiben a szabályzás módosítása magántulajdonú ingatlanokat is érint, a javaslat kerüljön az ingatlantulajdonosokkal egyeztetésre.

A Képviselő-testület felkéri a KASIB Mérnöki Iroda Kft-t, hogy a határozatban meghatározottak alapján a Településszerkezeti Tervet és a Helyi Építési Szabályzatot a tervezői programjavaslat szerint véglegesítse.

Felelős: KASIB Mérnöki Iroda

Határidő: 30 nap

**2./Telki Óvoda nyári nyitvatartási rendjéről**

**Előadó:** Polgármester

*Az előterjesztés a jegyzőkönyv melléklete.*

Deltai Károly Polgármester az előterjesztés szerinti határozati javaslatot teszi fel szavazásra.

A Képviselő testület 5 igen szavazattal egyhangúan az alábbi határozatot hozta.

**Telki község**

**Képviselő-testülete**

**12/2016 ( II.08.) Öh. számú**

**Határozata**

**Telki Óvoda nyári nyitvatartási rendjéről**

Telki Község képviselő-testülete a Telki Óvoda nyári zárva tartás időpontját az alábbiak szerint határozza meg:

1. Telki Óvoda Harangvirág utcai székhelyének nyári zárva tartásának időpontja: 2016. július 25-től 2016. augusztus 21-ig tart.

2. Telki Óvoda Tengelice utcai telephely nyári zárva tartásának időpontja: 2016. június 27-től 2016. július 24-ig tart.

3. A Képviselő-testület megbízza az intézmény vezetőjét, hogy az óvoda nyári zárva tartásának időpontjáról legkésőbb február 15-ig tájékoztassa a szülőket.

Határidő: 2016. február 15.

Felelős: Óvodavezető

**3./ A 2016/2017-es nevelési évben az óvodai beiratkozás időpontjának meghatározásáról**

**Előadó:** Polgármester

*Az előterjesztés a jegyzőkönyv melléklete.*

Deltai Károly Polgármester az előterjesztés szerinti határozati javaslatot teszi fel szavazásra.

A Képviselő testület 5 igen szavazattal egyhangúan az alábbi határozatot hozta.

**Telki község**

**Képviselő-testülete  
13/2016. (II.08.) Öh. számú  
határozata**

**a 2016/2017-es nevelési évben az óvodai beiratkozás**

**időpontjának meghatározásáról**

Telki község Képviselő-testülete a Telki Óvoda 2016/2017-es nevelési évére történő óvodai beiratkozás helyét és időpontját a következők szerint határozza meg:

Beiratkozás helye:Telki, Harangvirág u. 3.

Beiratkozás időpontja: 2016. május 4. 8.00 – 17.00 óráig

2016. május 5. 8.00 – 17.00 óráig

2016. május 6. 8.00 – 17.00 óráig

**Felelős:** Polgármester

**Határidő:** 2016. március 30.

**4./ Tájékoztató a Norvég Alap által finanszírozott „Önkormányzati szerepvállalás ösztönzése az innovatív társadalomszervezés és közszolgáltatások nyújtása területén élhetőbb települések kialakítása érdekében” című pályázat ismételt megnyitásáról**

**Előadó:** Polgármester

*Az előterjesztés a jegyzőkönyv melléklete.*

**Deltai Károly Polgármester**: 3 évig pihent a pályázat, a 2. tárgyalási kör után az eredeti, kiindulóponton állnak. Hozzávetőleg 1 éven belül megvalósulhat, és kb. 1 évig működhet a támogatással. Az üzemeltetésre egyelőre nincs kitalált koncepció.

**Fillinger Zsófia Képviselő**: 1,2 M Ft az önrész a költségvetésben?

**Deltai Károly Polgármester**: Igen, közbiztonsággal, regionális együttműködéssel kapcsolatos un. „Soft” részeket tartalmaz, mely szerint cca. 1 M Ft-ot visszakapunk rendezvényekre. Polgárőrség és rendőrség érintett.

**Szigeti Antal Képviselő**: A kameraszerelés összefügg ezzel a dologgal?

**Deltai Károly Polgármester:** Nem ez a rendszer lesz a végleges, működik most, de ez elöregedett. Ajándék volt, a gazdája nyúlhat csak hozzá. Ebbe a rendszerbe is be lehet illeszteni, ideig-óráig.

A képviselő-testület határozat-hozatal nélkül 5 igen szavazattal - egyhangúan elfogadta a Norvég Alap által finanszírozott „Önkormányzati szerepvállalás ösztönzése az innovatív társadalomszervezés és közszolgáltatások nyújtása területén élhetőbb települések kialakítása érdekében” című pályázat benyújtásáról szóló tájékoztatót.

**5./ Állásfoglalás a kötelező betelepítési kvóta tárgyában**

**Előadó:** Alpolgármester

*Az előterjesztés a jegyzőkönyv melléklete.*

**Móczár Gábor Alpolgármester**: Az eredeti előterjesztéshez érkezett egy lakossági kiegészítés, amit mindenki megkapott.

**Fillinger Zsófia Képviselő:** Aláírtam magán emberként, mert ezzel értek egyet, de azok után, hogy nem régiben a falu kapujában a legellenzékibb plakátok fogadták az érkezőt, most az Önkormányzat kinyilvánítja, hogy FIDESZ-es?

**Móczár Gábor Alpolgármester**: Érkezett egy megkeresés. Ezt felkaroltam. A Kormány támogató kiállást kér ebben a kérdésben. Faramuci dolog, de úgy gondoltam, hogy véleményt lehet nyilvánítani.

**Fillinger Zsófia Képviselő:** Országos érdeket nem fog felülmúlni a helyi érdek. Nem tudom, testületileg mennyire kell állást foglalni.

**Móczár Gábor Alpolgármester:** Nem sért helyi érdeket.

**Fillinger Zsófia Képviselő:** Nem tudhatjuk, ki hogy szavazott.

**Móczár Gábor Alpolgármester:** Pest megye önálló régióvá válásáról is állást foglaltunk, például. Ebben megtaláljuk-e az érintettséget? Szerintem igen.

**Deltai Károly Polgármester:** Volt ellentétes állásfoglalásra is példa. Például, hogy jó gazdái lennénk az iskolának.

**Szigeti Antal Képviselő:** Országos probléma, ezt nem egy párt mondja. Nehéz, de nem érdekel, hogy melyik párt javasolja. Ez hadd legyen önkéntes, ha az SZDSZ javasolná, akkor is megszavaznám. Aki úgy gondolja, hogy helyben nincs szociális gond, az ismerje meg. Telkin is van szegény, aki támogatásra szorul, milliók kellenének, hogy lakótársainkon segítsünk.

Deltai Károly Polgármester az előterjesztés szerinti határozati javaslatot teszi fel szavazásra.

A Képviselő testület 4 igen szavazattal 1 tartózkodás mellett az alábbi határozatot hozta.

**Telki község**

**Képviselő-testülete**

**14/2016. (II.08.) Öh. számú**

**Állásfoglalás a kötelező betelepítési kvóta tárgyában**

Telki Község képviselő-testülete elutasítja a kötelező betelepítési kvótát. A kötelező betelepítési kvóta jogtalan, értelmetlen, növeli a bűnözés és a terrorveszély kockázatát. A kvóta veszélyezteti kultúránkat, mindennapjaink biztonságát és vállalhatatlan terheket jelentene szociális, egészségügyi és oktatási rendszerünkre.

Telki Község képviselő-testülete kéri a kormányt, hogy védje meg Magyarországot és a magyar embereket és minden rendelkezésre álló, lehetséges eszközzel akadályozza meg az illegális migránsok beáramlását és a kötelező betelepítési kvótát.

Felelős: Polgármester

Határidő : azonnal

Több hozzászólás nem volt. Deltai Károly polgármester megköszöni a képviselőknek a részvételt és az ülést bezárja.

dr. Lack Mónika Deltai Károly

Jegyző Polgármester